
Poročilo sveta delavcev 


nadzornemu svetu družbe Hit d.d.


I. Uvod
Svet delavcev podaja nadzornemu svetu družbe Hit d.d. v skladu z 80. členom Zakona o sodelovanju delavcev pri upravljanju (ZSDU) poročilo o stanju na področju uresničevanja tega zakona v družbi. Poročilo zajema podrobnejšo analizo stanja glede različnih vidikov uresničevanja zakona, ki je razdeljena po posameznih zaokroženih vsebinskih sklopih, navedenih v nadaljevanju. Pri tem skuša svet delavcev v tem poročilu podati splošno oceno stanja na posameznih področjih  in posebej opozoriti tudi na nekatere konkretne slabosti in pomanjkljivosti pri uresničevanju sistema sodelovanja delavcev pri upravljanju družbe, hkrati pa podati tudi predloge ustreznih ukrepov za potrebne izboljšave.  
Svet delavcev pričakuje, da bo nadzorni svet poročilo temeljito proučil in se do njega opredelil, obenem pa sprejel ustrezne odločitve o vseh konkretno predlaganih ukrepih za odpravo ugotovljenih slabosti in pomanjkljivosti, ki so v njegovi pristojnosti. Naj namreč v zvezi s tem opozorimo, da je s sprejetjem določbe 2. odst. 80. člena v okviru novele ZSDU-B iz leta 2007 delovanje sistema delavske participacije v družbi dokončno postalo tudi eden od pomembnih vidikov izvajanja nadzorne funkcije v družbah, in sicer najmanj iz dveh razlogov:

· prvič zato, ker učinkovito sodelovanje delavcev pri upravljanju predstavlja bistven element doseganja večje poslovne uspešnosti v sodobnih pogojih gospodarjenja in je torej nujen integralni del uspešnega (poslo)vodenja družb, nad katerim so sicer dolžni bdeti organi nadzora družb, in

· drugič zato, ker je ta sistem urejen s posebnim zakonom, nadzor nad zakonitostjo dela poslovodstev pa je že po naravi stvari ena od nalog organov nadzora.

Zato svet delavcev utemeljeno pričakuje ustrezen odziv nadzornega sveta na to poročilo v zgoraj navedenem smislu. Pri tem se seveda zavedamo, da je treba možne konkretne ukrepe, ki jih v okviru svojih zakonskih pristojnosti na obravnavanem področju sprejme nadzorni svet razdeliti na:
· tiste, katerih realizacija je sicer v pristojnosti uprave in jih NS zato lahko sprejme le v obliki usmeritev, priporočil in drugih napotil ožjemu poslovodstvu za vodenje poslov na tem področju HRM – upravljanja s človeškimi viri;

· tiste, ki so v neposredni pristojnosti NS in jih lahko le-ta sprejema oziroma o njih odloča v obliki svojih sklepov (morebitne dodelave lastnega poslovnika in drugi ukrepi za omogočanje učinkovitejšega delovanja delavskih predstavnikov v NS ipd.).

II. Splošno
V družbi HIT, d. d. se je junija letos začel četrti mandat sveta delavcev, ki je bil ustanovljen leta 1998. V vsem  času si  je svet delavcev  prizadeval aktivno sodelovati in opravljati svoje poslanstvo, kot izhaja iz zakonskih predpisov in sklenjenega Participacijskega dogovora v družbi.

Če za začetek najprej navedemo nekatere pozitivne elemente sedanjega stanja na področju uresničevanja ZSDU v družbi, velja poudariti, da je v družbi solidno poskrbljeno  za osnovne  pogoje za delovanje sveta delavcev (opremljena pisarna, osnovni pisarniški material, kritje stroškov za izobraževanje in zunanje strokovnjake, ipd…). Prav tako je potrebno izpostaviti, da je nivo komuniciranja in medsebojnih odnosov med upravo in izvršnimi direktorji ter svetom delavcev na primerni-profesionalni ravni.

Kar se tiče razumevanja temeljnega poslanstva sveta delavcev, pa izkušnje iz preteklosti in predvsem sedanjosti žal kažejo, da menedžment v osnovi še vedno tretira svet delavcev bolj kot nujno zlo in ne kot partnerja. Eden od razlogov za to trditev  se najverjetneje nahaja v dejstvu, da kljub visoki stopnji izobrazbe Hitovih menedžerjev le-ti zelo slabo poznajo in razumejo pravi pomen delavske participacije. Delavce se še vedno pretežno obravnava kot strošek in segment, kateri naj opravlja svoje dolžnosti, zanemarja pa se njihove pravice, predvsem pa tudi njihove delovne in ustvarjalne potenciale. Zato bi moralo čim prej prevladati spoznanje, da je pot do poslovne uspešnosti trasirana s sodelovanjem zaposlenih pri upravljanju.

Svet delavcev si  vseskozi prizadeva in želi vzpostaviti partnersko medsebojno sodelovanje, pri čemer upa, da bo tudi uprava spoznala pozitivne učinke takšnega sodelovanja, torej kot pomoč pri sprejemanju in izvajanju posameznih poslovnih odločitev in urejanju notranje organizacije podjetja. Konec koncev smo zaposleni največji poznavalci delovnega okolja, delovnega in poslovnega procesa ter svojega delovnega mesta in lahko s pobudami, pripombami in predlogi v veliki meri pripomoremo  k optimizaciji delovnih procesov, izboljšanju notranjih odnosov, pripadnosti podjetju ter posledično k boljšim poslovnim  rezultatom družbe.

Naj omenimo, da se je ta svet delavcev, ki je kot četrti nastopil mandat junija 2010, moral že v prvih dneh delovanja soočiti  z “napadi” pravne službe podjetja, ki je najprej hotela razveljaviti volitve, nato pa je izpostavljala še domnevno “nezdružljivost” funkcije posameznih članov sveta delavcev (predsednika in namestnika) z njuno sindikalno funkcijo (predsednik sindikata na višjem - državnem nivoju in predsednik nadzornega sveta sindikata), ki po zakonu sicer sploh ni sporna. 
III. Stanje urejenosti pogojev za delovanje
sveta delavcev
1. Avtonomna pravna ureditev (5. člen ZSDU)

V  družbi je vse od ustanovitve sveta delavcev (leta1998) sklenjen t.i. participacijski dogovor v smislu 5. člena ZSDU, ki pa ga je uprava pred mesecem in pol odpovedala in predlagala nov dogovor. Svet delavcev se je na pobudo odzval, pripravil svoj predlog besedila, poslovnika ter dinamike pogajanj (enkrat tedensko) in vse skupaj posredoval upravi. Pričakujemo, da bodo pogajanja konstruktivna, predvsem pa, da bo uprava spoštovala aneks iz leta 2006, ki določa, da veljajo določbe obstoječega dogovora do sklenitve novega.
Bistvena težava, ki jo vidimo pri tem je, da uprava ne sprejema dejanske vloge sveta delavcev, ki lahko pripomore in konstruktivno pomaga pri sanaciji podjetja (največje »bogastvo« podjetja so zaposleni), kar je nenazadnje razvidno iz njenega spremnega dopisa in predloga dogovora, ki očitno poskuša z drastičnim zmanjševanjem pravic sveta delavcev ovirati njegovo delovanje. Občutek imamo, da bi uprava najraje videla, da se svet delavcev povsem ukine.
Obstoječi dogovor sicer določa le nekoliko večji obseg pravic od ZSDU, kar je sicer tudi eden njegovih temeljnih namenov v duhu določbe 2. odstavka 5. člena ZSDU. (Nad)standarden obseg pravic je le v nekoliko povečanem obsegu priznanih ur za delo v svetu delavcev in nagradi članom sveta delavcev. V praksi, kar  bo podrobno pojasnjeno v nadaljevanju poročila, pa se svet delavcev žal sooča s težavami glede uresničevanja določb tega dogovora. 
2. Splošni pogoji za delo sveta delavcev 
Kar se tiče splošnih pogojev za delo delavskih predstavništev, je za to, kot že omenjeno, solidno poskrbljeno, svet delavcev pa se pri svojem delovanju obnaša skrajno racionalno. V letu 2010 je tako iz razpoložljivega fonda sredstev porabil manj kot 10% le-tega.
2.1. Možnosti za izobraževanje delavskih predstavnikov

V preteklem letu so delavski predstavniki izkoristili  33 delovnih dni za izobraževanje, kar pomeni 2, 53 dneva na člana sveta delavcev (po zakonu oz. participacijskem dogovoru pripada letno vsakemu članu SD 6 delovnih dni). Se pa stanje na tem področju vsekakor popravlja. Upoštevati je namreč treba, da je vsa izobraževanja opravil nov svet delavcev - od junija naprej. Za primerjavo - v l.2009 je bilo izobraževanj precej manj (povprečno manj kot en dan na člana SD). Svet delavcev se žal ni mogel izogniti težavam, saj je uprava večkrat podala mnenje, da so tovrstna izobraževanja nekaj nepotrebnega in predlagala naj se svet delavcem temu odreče, kar pa je bilo strani sveta delavcev zaradi zavedanja pomena izobraževanja članov za učinkovito opravljanje soupravljalskih funkcij odločno zavrnjeno. Kot rečeno, je svet delavcev za izobraževanja in kritje stroškov zunanjih strokovnjakov porabil manj kot 10% razpoložljivih sredstev (fond znaša v skladu z zakonom 50% povprečne plače mesečno na zaposlenega v družbi na vsakega člana  SD).
3. Materialni pogoji za delo delavskih predstavništev (64. in 65. člen ZSDU)

3.1. Poklicni člani oziroma strokovne službe sveta delavcev 

Svet delavcev ima od decembra 2010 enega profesionalnega člana (predsednik SD) in dva polprofesionalna člana, po ZSDU pa bi mu sicer pripadali trije polni profesionalci. Tudi tu je potrebno omeniti, da je uprava predlagala deprofesionalizacijo članov SD, kar pa je svet delavcev odločno zavrnil zaradi pomena le-te za dobro delovanje SD.
3.2. Nagrajevanje nepoklicnih članov sveta delavcev

Člani SD imajo po še vedno veljavnem participacijskem dogovoru pavšalno mesečno nagrado v višini maksimalno 20% povprečne plače v podjetju, ta pa je lahko zaradi neaktivnosti tudi nižja. Nov SD je tej določbi namenil polno pozornost in pred časom je o tem razpravljal tudi odbor SD ter ugotovil, da člani SD svojo vlogo opravljajo na visokem nivoju. Nagrada je pogosto le nadomestilo za opravljene ure dela v svetu delavcev v prostem času,  zato ni razloga za znižanje nagrade. Je pa bila dopuščena možnost, da se posamezni člani SD, ki bi to želeli, lahko nagradi ali delu le-te sami odpovejo. Poleg tega svet delavcev zagovarja stališče naj aktivnost posameznih članov spremlja volilna baza, ki je posamezne člane izvolila in je tudi »glavni razsodnik« glede njihove uspešnosti pri opravljanju te funkcije.
Ena od bistvenih teženj uprave pri predlogu novega participacijskega dogovora je ukinitev teh nagrad.
3.3. Finančna in druga sredstva za potrebe dela sveta delavcev

SD ima zagotovljeno lastno pisarno, prostore za seje, zagotovljena osnovna sredstva za delovanje in pokrite osnovne materialne stroške, participacijski dogovor pa okvirno določa znesek sredstev za pokrivanje stroškov izobraževanj in zunanjih strokovnjakov. Zaenkrat podjetje te stroške plačuje, čeprav se poleg že omenjenih zapletov glede izobraževanj pojavljajo tudi težave s priznavanjem stroškov zunanjih sodelavcev (odvetnika), kljub navedbam iz točke 2.2.
Svet delavcev je nekajkrat neuspešno predlagal, da se v skladu z določbami 13. člena participacijskega dogovora določi fiksni znesek sredstev, s katerimi lahko SD samostojno razpolaga za določen namen. 
Splošna ocena stanja po mnenju SD: v glavnem zadovoljivo, vendar bi bile kljub temu priporočljive še določene izboljšave.
Predlog ukrepov: 
1. Nadzorni svet  naj upravi priporoči, naj se aktivno pogaja za nov participacijski dogovor in  pri tem upošteva aneks, ki pravi, da je obstoječi dogovor veljaven do sklenitve novega dogovora.
2. Nadzorni svet naj upravi naloži izpolnjevanje obveze iz participacijskega dogovora v smislu določitve fiksnega zneska za izobraževanje in kritje stroškov oseb iz 61. člena ZSDU ter zakonskega zagotovila, da je neposreden odredbodajalec za uporabo odobrenih sredstev predsednik sveta delavcev (na podlagi izdanega pooblastila poslovodstva), tako da lahko svet delavcev resnično samostojno razpolaga s temi sredstvi v smislu 4. odstavka 65. člena ZSDU. 

IV. Stanje glede uresničevanja participacijskih
obveznosti delodajalca
1. Doslednost in kakovost obveščanja sveta delavcev (89. in 90. člen ZSDU) 

   in zaposlenih (2. ter 69. do 72. člen ZSDU) s strani vodstva     

Svet delavcev tekoče pridobiva  informacije, ki so naštete v 89. členu ZSDU, večinoma skozi gradiva za nadzorni svet in poročila uprave pri predstavitvi le-teh na sejah sveta delavcev. Pogosto pa se dogaja, da so v teh (obsežnih) gradivih skrite tudi informacije in obvestila, ki bi jih po predpisih delodajalec moral posebej posredovati svetu delavcev še pred odločanjem (90. člen ZSDU) in s tem omogočiti svetu delavcev, da se do posameznih vprašanj ustrezno opredeli v skladu s svojimi pristojnostmi in osnovno vlogo. 

Kakega samoiniciativnega  posredovanja svetu delavcev tudi drugih  poslovnih  informacij, ki niso izrecno navedene v zakonu ali participacijskem dogovoru, pa svet delavcev ni deležen. Izjema so posamezne informacije, ki mu jih posredujejo delavski direktor (predvsem informacije s sej uprave) in predstavnika zaposlenih v nadzornem svetu. 

· Svet delavcev je upravi večkrat predlagal vključitev v začetne faze posameznih postopkov (spremembe sistemizacije, ukrepi iz 89. člena ZSDU,…), kar bi svetu delavcev omogočilo učinkovito uresničevanje  svoje funkcije in bi moralo biti tudi v interesu delodajalca. Doslej so bile te pobude žal skorajda v celoti zavrnjene. Uprava na relaciji do sveta delavcev zgolj izvršuje formalne obveze iz ZSDU in participacijskega dogovora, pri čemer se želje SD za vključitev v skupno oblikovanje dokončne odločitve (v obliki ustreznih mnenj, pobud in predlogov sveta delavcev) praktično nikoli ne upošteva. 
· Svet delavcev poskuša pred vsakim obveščanjem ali skupnim posvetovanjem  predhodno pripraviti nabor vprašanj in predlogov ter jih pisno posredovati upravi z namenom, da na seji že pridobi odgovore. Žal takšna praksa zaenkrat še ne prinaša rezultatov. Bo pa svet delavcev s tem nadaljeval, saj je brez dvoma ustreznejša (omogoča predhodno pripravo)  kot  ustna  vprašanja in pobude  članov sveta na samih sejah, ko se je težko takoj opredeljevati do vprašanj, predlogov in stališč sveta delavcev.

· Svetu delavcev doslej gradivo za seje NS oz. v ostalih primerih še ni bilo posebej prilagojeno (obseg, razumljivost, popolnost in relevantnost informacij), pa čeprav bi  to učinkovitost dela SD brez dvoma precej olajšalo. Res je, da SD tega od uprave še ni zahteval. Vsekakor pa je zagotovitev višje kakovosti gradiv za potrebe odločanja SD v omenjenem smislu ena od naših nalog v prihodnosti, prav tako kot tudi zbori delavcev, ki jih noben svet delavcev doslej v podjetju Hit d.d. še nikdar ni sklical. 
· Že kar precej časa  ni bilo sklicano  skupno posvetovanje glede  vprašanj varnosti in zdravja pri delu, določenih v 91. členu ZSDU. 
· V zadnjem letu dni pa je bila zaznana kršitev ZSDU (neobveščanje sveta delavcev pred sprejemom odločitve o skrajšanju obratovalnega časa in števila igralnih miz v IZC Park, kot izhaja iz 90. člena ZSDU), zaradi česar je svet delavcev tudi prvič uporabil pravico veta. Delodajalec tega ni upošteval, pri čemer je teoretično »problematiziral« jasnost določb ZSDU in zato v zvezi s tem zdaj poteka arbitražni postopek. 
2. Skupna posvetovanja vodstva in sveta delavcev (91. do 94. člen ZSDU)

Vodstvo podjetja večinoma spoštuje svojo zakonsko dolžnost sklicevanja skupnih posvetovanj (1. odst. 91. člena ZSDU) s svetom delavcev glede statusnih in kadrovskih vprašanj. Uprava pa je  zavrnila oz. ignorirala več pobud sveta delavcev za skupno posvetovanje v primerih, ki so določeni kot predmet obveznega skupnega posvetovanja s  participacijskim dogovorom. Ena od nalog za prihodnost ostaja tudi realizacija določbe 86. člena ZSDU, po kateri naj bi se svet delavcev in vodstvo praviloma sestajala enkrat mesečno (skladno z načelom, da »v družbi pravzaprav nikoli ne zmanjka pomembnih vprašanj, o katerih bi se morala svet delavcev in delodajalec medsebojno informirati, posvetovati in se dogovarjati za ustrezne rešitve«). 

V zvezi s skupnimi posvetovanji je potrebno omeniti, da se načeloma delodajalec drži postavljenih rokov (skupnih posvetovanja je bilo sicer v letu 2010 zelo malo), v imenu poslovodstva pa se ga večinoma udeležujejo pooblaščeni predstavniki strokovnih služb.

3. Soodločanje sveta delavcev s soglasjem (95. do 97. člen ZSDU)

Svet delavcev je delodajalca večkrat neuspešno opozoril na dejstvo, da se določena vprašanja (osnove za odločanje o izrabi letnega dopusta in drugih odsotnosti z dela, letni razpored delovnega časa, kriteriji za napredovanje), ki po ZSDU in participacijskem dogovoru spadajo pod soodločanje, ignorirajo oz. sprejemajo izven predpisanih postopkov. 

Svetu delavcev je bil v soglasje predložen program presežnih delavcev. V konkretnem primeru je svet delavcev ugotovil, da niso izpolnjeni predpisani pogoji za soodločanje in o tem ne more podati soglasja ter predlagal odpravo napake. Delodajalec je poslal obširen dopis, v katerem je stališče sveta delavcev označila kot brezpredmetno, najavil vztrajanje na programu, kasneje pa ga  je  (brez obvestila svetu delavcev)  enostavno umaknil in predloga ni več obnovil.

4. Reševanje »soupravljalskih« sporov (98. do 107. člen ZSDU)  

Zaradi prej omenjenega primera kršenja določb ZSDU je svet delavcev sprožil postopek zadržanja odločitve delodajalca in po 98. členu  ZSDU in sprožil postopek za razreševanje spora (arbitraža). Ker pa delodajalec »veta« ni upošteval, je svet delavcev o tem obvestil inšpekcijo za delo. Ta je ugotovila prekršek po 19. točki 1.odst. 107 člena ZSDU, na katerega delodajalec ni imel pripomb, vendar pa tudi ni upošteval »veta«!?

V  praksi je zaznati še druge primere, ko bi svet delavcev lahko uporabil pravna sredstva oziroma postopke proti delodajalcu, še zlasti zaradi kršenja zakonodaje in kolektivnih pogodb. Zaenkrat se svet delavcev za te poteze ni odločil. Tudi zato ne, ker upa, da bo nadzorni svet pri obravnavi tega poročila na določene nepravilnosti opozoril delodajalca in se v bodoče ne bodo več dogajale.

Splošna ocena stanja po mnenju SD: nezadovoljivo in potrebno bistvenih izboljšav.
Predlog ukrepov: 
1. Nadzorni svet naj upravo opozori, da je dolžna dosledno spoštovati zakonodajo, kolektivne pogodbe, dogovore  in notranje akte in na vsako opozorilo sveta delavcev ustrezno reagirati. 
2. Predlagamo tudi, da se vsake tri mesece na seji NS kot posebna točka obravnava ta tema. Prav tako se NS zaveže tekoče obravnavati vsako posamično kršitev participacijkih dolžnosti uprave, na katero bo opozorjen s strani SD in po potrebi sprejeti ustrezne ukrepe.
3. Nadzorni svet se v okviru svojih pristojnosti zavezuje v primeru ponavljanja tovrstnih kršitev sprožiti postopek ugotavljanja in sankcioniranja odgovornosti uprave.

V. Uspešnost sodelovanja predstavnikov delavcev
v organih družbe
Predstavniki zaposlenih v družbi Hit d.d. so delavski direktor in dva predstavnika zaposlenih v nadzornem svetu družbe. Tik pred iztekom prejšnjega leta je odstopil eden od predstavnikov zaposlenih - zunanji sodelavec odvetnik Aleksander Lisjak (tudi svetovalec sveta delavcev in odvetnik vseh sindikatov v podjetju). Za ta korak se je odločil zaradi negativnega mnenja odvetniške zbornice, pa čeprav njegove funkcije sicer niso bile pravno sporne.

Funkcije in  pogoji za delovanje predstavnikov zaposlenih  v organih družbe so  opredeljeni v participacijskem dogovoru in poslovniku sveta delavcev. Dana jim je možnost izobraževanja,  certifikata oziroma listin A ali B pri Združenju nadzornikov Slovenije pa zaenkrat še niso pridobili. Način opravljanja funkcije delavskega direktorja in njegove obveznosti v odnosu do sveta delavcev pa so podrobneje urejeni še v posebnem dogovoru med SD in delavskim direktorjem. 

V  praksi je zagotovljena ustrezna povezanost in pretok informacij (pridobivanje usmeritev in stališč za delo, poročanje) med predstavniki delavcev v NS  in svetom delavcev kot njihovo »bazo« oziroma kot organom, ki je pristojen za njihovo imenovanje in morebiten odpoklic ter ima zato v odnosu do njih tudi t.i. usmerjevalno in nadzorno funkcijo.

Vprašanje, ki se utegne pojaviti in ga bomo poskusili urediti v participacijskem dogovoru, je zagotavljanje pogojev predstavnikov zaposlenih za delovanje v nadzornem svetu v smislu priznanja opravljenih ur, ki naj se štejejo kot redna delovna obveznost v podjetju.  Le tako bo  namreč po našem mnenju omogočeno učinkovito  opravljanja vloge predstavnika zaposlenih v nadzornem svetu. 

Splošna ocena stanja po mnenju SD: zadovoljivo.
Predlog ukrepa: 
Nadzorni svet naj upravi  predlaga, da se predstavnikoma zaposlenih priznajo stroški in ure za delo v nadzornem svetu, kar naj se nato podrobno uredi v participacijskem dogovoru.  

VI.  Možnosti za avtonomno nadgrajevanje
sistema delavske participacije v družbi
Kot je bilo že navedeno, so pred svetom delavcev in upravo pogajanja za nov participacijski dogovor, ki naj bi skladno z določili 1. in 2. odst. 5. člena ZSDU vseboval:
· podrobnejšo ureditev uresničevanja tistih participacijskih pravic, ki jih določa že zakon;

· ureditev vseh tistih vprašanj, glede katerih že zakon napotuje na participacijski dogovor;

· ureditev tudi morebitnih drugih načinov sodelovanja delavcev pri upravljanju poleg tistih, ki jih določa že zakon;

· ureditev morebitnih dodatnih ali večjih participacijskih pravic delavcev, kot jih določa že zakon.

Intencija zakona je torej preko participacijskega dogovora čim bolj podpreti avtonomni razvoj »nadstandardnega« nivoja delavske participacije, ki presega t.i. zakonski minimum, na kar poleg že omenjenega 5. člena kažejo tudi še nekatere druge določbe ZSDU (npr. 63. člen, ki izrecno napotuje na možnost določitve večjega števila ur za delo članov SD, daljše odsotnosti zaradi izobraževanja, večje število ur v okviru delovnega časa za posvetovanje z delavci ter drugih ugodnosti, povezanih z delom sveta delavcev). 
Možnost avtonomne določitve »tudi drugih načinov participacije« v participacijskem dogovoru  je  dobrodošla  za dodatno obogatitev načinov in oblik soupravljanja še z drugimi, ki jih zakon sam ne predpisuje. V tem smislu  priporočamo zlasti oblikovanje nekaterih paritetno sestavljenih skupnih teles delodajalca in sveta delavcev z določenimi pristojnostmi v družbi. Dodatne participacijske pravice se lahko uredijo bodisi v obliki  prenašanja  posameznh  zadev (vprašanj) iz zakonsko določenih pristojnosti sveta delavcev z nižjih na višje participacijske nivoje bodisi v obliki določitve dodatnih vprašanj, ki so predmet soupravljanja in jih zakon ne omenja. Prav tako je mogoče s participacijskim dogovorom določene odločitve tudi v celoti prenesti v pristojnost sveta delavcev. V poštev pridejo zlasti odločitve o uporabi sredstev s področja standarda delavcev v podjetju (stanovanjska vprašanja, sociala, šport in rekreacija, kultura itd.). Tako se lahko, na primer, delodajalec in svet delavcev dogovorita le o letni višini sredstev, ki jih bo podjetje zagotovilo za navedene namene, o njihovi konkretni uporabi med letom pa lahko samostojno odloča in z njimi razpolaga svet delavcev. Dodatno se je, denimo, mogoče avtonomno dogovoriti  tudi za  pravico do sodelovanja predstavnika sveta delavcev na seji skupščine s pravico do razprave in brez pravice glasovanja, itn. Na opisani način je prav gotovo mogoče precej okrepiti vlogo sveta delavcev in dvigniti splošno raven kolektivne participacije zaposlenih v procesu poslovnega odločanja v podjetju, kar lahko zelo ugodno vplivalo na  izboljšanje klime, delovne storilnosti in  dvig uspešnosti  poslovanja. To pa bi moralo biti načeloma skupni interes delavcev in delodajalca.

Vsa navedena in druga priporočila za avtonomno »bogatitev« sistema delavskega soupravljanja v družbi so podrobneje navedena v Splošnem priročniku za delavsko soupravljanje ter v številnih usmeritvenih dokumentih Združenja svetov delavcev Slovenije in bi jih vsekakor veljalo v čim večji meri upoštevati tudi ob pripravi novega participacijskega dogovora v HIT-u. Zato je svet delavcev v tem smislu pripravil tudi povsem nov predlog besedila participacijskega dogovora in ga ponudil upravi kot podlago za začetek ustreznih pogajanj. Zdaj veljavni dogovor je namreč, kot rečeno, v tem pogledu izjemno slab in »neinventiven«, saj praktično v ničemer ne nadgrajuje t.i. zakonskega minimuma. Predlog novega besedila participacijskega dogovora, ki ga je kot podlago za začetek pogajanj prvotno pripravila uprava, pa je žal v obravnavanem smislu še slabši od veljavnega dogovora in izrazito teži k temu, da bi se ukinile še vse že uveljavljanje »nadstandardne« participacijske pravice sveta delavcev. 
Splošna ocena stanja po mnenju SD:  nezadovoljivo.
Predlog ukrepov: 
1. Nadzorni svet naj podpira prizadevanja za nadaljnji razvoj in bogatitev sistema sodelovanja delavcev pri upravljanju v družbi in priporoči upravi, da ob sklepanju novega participacijskega dogovora v čim večji meri upošteva tovrstne sugestije sveta delavcev.
2. Nadzorni svet  naj upravi  in sveta delavcev poda  pobudo , da ga sprotno seznanjajo s pogajanji za participacijski dogovor. NS naj se po potrebi vključi v pogajanja za participacijski dogovor v vlogi mediatorja. 

VII. Pomembnejša vsebinska razhajanja med
svetom delavcev in delodajalcem
Svet delavcev in uprava kot zastopnik delodajalca žal  pogosto ne najdeta »skupnega jezika« o določenih vprašanjih dela in življenja v podjetju ki pa so lahko z vidika interesov zaposlenih, katere zastopa svet delavcev, ne nazadnje pa tudi z vidika dolgoročnih interesov družbe, izjemnega pomena. Pri tem gre običajno

· za določene pobude in predloge sveta delavcev za izboljšanje organizacije in pogojev dela ali položaja in pravic zaposlenih, za katere ožje poslovodstvo kljub velikemu pomenu, ki jim ga pripisuje svet delavcev, enostavno nima posluha,

· za določene »nameravane« odločitve ožjega poslovodstva, katerih uveljavitev bi močno posegla v interese zaposlenih in povzročila njihovo nezadovoljstvo, svet delavcev pa nima na razpolago učinkovitih pravnih sredstev, da bi lahko ustrezno vplival na njihovo spremembo ali umik, če poslovodstvo vztraja pri svojem.

Dovolite, da predstavimo  razmišljanje »staroste« Hitovega sveta delavcev, prvega predsednika SD in tudi že predstavnika zaposlenih v NS, ki to problematiko ponazarja takole: 
»Očitno se uprava oz. pristojne službe v podjetju  sploh ne zavedajo prave vloge sveta delavcev, saj  vsako pobudo ali opozorilo na nepravilnosti razumejo kot oviranje njihovih prizadevanj za uresničitev zastavljene strategije Hita za obdobje 2010-2012.

Svet delavcev je po naravi organ, čigar   osnovno poslanstvo je sodelovanje pri upravljanju, skrb za pravno varnost in za ustrezne pogoje dela zaposlenih, opozarjanje na nepravilnosti, anomalije, odnose v kolektivu,  podajanje predlogov in pobud za izboljšave, ipd. Skratka, svet delavcev je poleg osnovnih funkcij tudi  generator idej in predlogov za boljšo organizacijo dela, ustreznejše medsebojne odnose in za ustrezen odnos do cenjenih gostov v smislu pridobivanja novih oz. zadržanja rednih (stalnih) igralcev.

Tako opevani sistem uravnoteženih kazalnikov najbolje deluje pri zaposlenih, ki so neposredno udeleženi v procesih dela, saj zaposleni neposredno  zaznajo vsa odstopanja. Žal pa nimajo nobenega vpliva na odpravljanje nepravilnosti, kvečjemu obratno. Ko opozarjajo vodje na to, kaj slabo funkcionira in kako bi lahko bolje naredili, jih  vodilni milo rečeno ignorirajo, označijo za negativce in vse skupaj pometejo pod prag. Njihovo razumevanje vodenja procesov in ljudi je skrčeno samo na teorem, da če na težavo nihče ne opozori, te težave enostavno ni. In ta teorem sami sebi neprestano dokazujejo.

In tu je glavna težava (največja pomanjkljivost)  Hitovega vodenja in voditeljstva. Uprava oz. od uprave zadolženi (pravijo, da ne morejo vedeti vsega, kar se dogaja v operativi) ne zaznajo ali pa nočejo zaznati dejanskega stanja in težav, ki se pojavljajo v igralništvu, gostinstvu in drugje. Celo tako daleč gre vse skupaj, da napake, ki jih uprava z neureditvijo oz. zavračanjem pobud sveta delavcev očitno odobrava (čutiti je, da jim pobude in vprašanja sveta delavcev kradejo  dragocen čas, nanje odgovarjajo in na sejah sodelujejo zgolj zaradi formalnosti),  postanejo v očeh vodilnih vrline. 

Ko člani sveta delavcev  opozarjamo na določene probleme (vedno dobronamerno, v želji po boljših rezultatih, saj nam ni vseeno, kaj se dogaja s Hitom) gre odgovor, skoraj brez izjeme, v smer razpravljanja o problemu in to  v nedogled. Ko si prepričan, da vodilni niso razumeli vprašanja, skušaš ponovno razložiti, kje je problem, podrobno, z drugimi besedami, da bi te predstavniki uprave ja razumeli, kaj jim hočeš povedati. In zopet s strani vodilnih, podrobna razlaga, večkratno ponavljanje enega in istega, na dolgo in široko. Vsakomur postane jasno, da bi radi o problemu le razpravljali, nikdar  pa ni bilo čutiti pripravljenosti, da bi ga tudi reševali oz. rešili. Upravičeno lahko sklepamo, da jim uspeh pomeni cilj in ne posledico, za razliko od zaposlenih, ki vidijo skozi uspešno delo posameznika uspešen Hit.

Zdrav razum bi pričakoval več sodelovanja med upravo in svetom delavcev, še posebej v času, ki smo mu priča in nam ni naklonjen, saj uprava »a priori« zavrača praktično vse predloge, pobude, opažanja, nepravilnosti,… ki ji jih posreduje svet delavcev. Svet delavcev se lahko le sprašuje, zakaj je tako. Prepričani  pa smo, da je  konstruktivno  sodelovanje med upravo in svetom delavcev eden od dejavnikov, ki lahko vidno vpliva na izboljšanje klime v podjetju in posledično boljšimi poslovnimi rezultati.« 
V nadaljevanju podrobno predstavljamo nabor predlogov, ki jih je svet delavcev podal delodajalcu, pri čemer so bili:

a.) upoštevani naslednji predlogi in pobude:

· pobuda oz. zaprosilo  za imenovanje pristojne osebe za podrobnejše tolmačenje posameznih bilanc in finančnih postavk,

· uskladitev (in soglasje sveta delavcev) na pravilnik o razvoju kulturne ustvarjalnosti ter nagradah za koristne predloge in izboljšave,

· pobuda za arbitražni postopek (svet delavcev je nato podal neformalno  soglasje za imenovanje predsednika arbitražne komisije po predlogu arbitra uprave!),

· predlog za oblikovanje nove in neigralniške ponudbe v IZC Park (delno upoštevan),

· pobuda za tematsko sejo gostinstva,

· delno upoštevana pobuda za oblikovanje skupnega predloga občinam za začasno odrekanje dela koncesijske dajatve ( s strani uprave vzeta na znanje),

· predlog, da se ne ukine delovnega  mesta “vale v igralnici”.

b.) niso pa bile upoštevane pobude in predlogi: 

· pobuda za zavarovanje odgovornosti predstavnikov zaposlenih v nadzornem svet (junij 2010) - zavrnjeno (kasneje je NS to podal kot svojo zahtevo),

· pobuda za podpis akta o preprečevanju mobinga oz. trpinčenja na delovnem mestu (večkrat posredovana) - še vedno neurejeno,

· pobuda za vključitev sveta delavcev v pripravo izhodišč poslovnega plana 2011 (julij 2010) - pobuda le deloma sprejeta v smislu, da naj SD pripravi izhodišča in jih posreduje - na dodatno  prošnjo SD-ja za sestanek s pristojno službo zaradi razjasnitve določenih postavk je bil dan negativen odgovor,

· pobuda za določitev fiksnega zneska za delovanje sveta delavcev, kot to določa 13. člen Participacijskega dogovora (večkrat posredovano) - brez ureditve,

· pobuda za oblikovanje ustreznega obvestila gostom v zvezi z zakonsko spremembo pobiranja napitnine (večkrat posredovana ) - zavrnjena.

· pobuda za vključitev sveta delavcev v osnovno fazo priprave reorganizacije (julij 2010) –zavrnjena,
· predlog omogočanja prehrane zaposlenim in poenotenja cen ter ponudbe (julij 2010) - zavrnjena, poenotenje sicer deloma izvedeno na negativen način za zaposlene,
· pobuda oz. želja po konstruktivnem partnerskem medsebojnem sodelovanju (avgusta 2010) - prejeta dva odgovora uprave:

1.  Odg( avgusta 2010): ”Uprava ne zavrača pobud sveta delavce.”.

2.  Odg (novembra 2010): ”V zvezi z vašim izraženim pričakovanjem upamo, da bomo v prihodnje dosegli sodelovanje, ki ga želimo oziroma pričakujemo drug od drugega. To pa ne more pomeniti le tega, da od uprave predstavniki delavcev pričakujejo le ugodnosti in strinjanje ter upoštevanje predlogov, pri čemer ne upoštevajo višine stroškov za izvedbo teh predlogov in ne upoštevajo situacije, v kateri naša družba je. Če bi se s predstavniki zaposlenih lahko doseglo podporo pri ukrepih, kjer bi bila ta še kako primerna (npr. podpisi aneksov za prilagoditev stroškov dela), bi bilo možno tudi boljše sodelovanje.  Tako pa s strani predstavnikov zaposlenih uprava naleti ovire na vseh področjih, na prijave inšpekcijskim službam, uradu za nadzor, arbitražnim postopkom, pozivom za tožbo… izpostavljate pa željo po medsebojnem partnerstvu.”  

· predlogi v zvezi z reorganizacijo in ostalimi postopki (avgusta in septembra 2010) - skoraj v celoti  zavrnjeni,
· pobuda za skupno posvetovanje v zvezi z nameravano ukinitvijo personalnih šankov (večkrat posredovana) – zavrnjena,
· pobuda za skupno posvetovanje v zvezi s prerazporejanji zaposlenih (večkrat posredovana) – zavrnjena,
· pobuda za plačevanje nadomestila za malico v gotovini (septembra 2010) – zavrnjena,
· pobuda za omogočanje primerne prehrane zaposlenim- delovni čas jedilnic naj omogoča prehrano vsem zaposlenim (oktobra 2010) –zavrnjena,
· zaprosilo za finančno študijo upravičenosti reorganizacije in projekcijo prihrankov (brez vštetih odpuščanj) - negativen odgovor,

· pobuda za vključitev sveta delavcev v proces optimizacije DM kontolor IM (oktober 2010) – zavrnjena,
· pobuda za nadaljevanje pogajanj za PKP in SDČ (julija in novembra 2010) - pogajanja se bodo nadaljevala  šele po skoraj letu dni?!!,
· pobuda za sodelovanje sveta delavcev pri spremembi postavitve igral na IM v IZC Park (oktobra 2010) – zavrnjena,

· pobuda za izplačilo božičnice zaposlenim (novembra 2010) - zavrnjena,
· opozorila in predlogi za  spoštovanje določb PKP - podjetniške kolektivne pogodbe, pogodbe o oblikovanju pokojninskega načrta, sporazuma o delovnem času za zaposlene v igralništvu in ostalih podpisanih dogovorov (večkrat posredovani) - uprava na to odgovarja le: “da je ta opozorila vzela na znanje”, ni pa bilo nobenih konkretnih potez ali dogovarjanj oz. sestankov s svetom delavcev ter tudi ne  odprave kršitev. 

c.) roki za odgovore: 
Odgovori  na iniciative SD pogosto prihajajo  izven predpisanega roka (15 dni), pri čemer  svet delavcev zaenkrat zamude  kljub vsemu sprejema  z razumevanjem  in v zvezi s tem vprašanjem doslej še ni ukrepal. Opozoriti pa velja na pogosto neskladnost med datiranimi dnevi na dopisih in dejansko poslanimi (celo  16 dni razlike?!).
Splošna ocena stanja po mnenju SD: nezadovoljivo.
Predlog ukrepa: 
Nadzorni svet naj upravi predlaga vzpostavitev konstruktivnejšega sodelovanja s svetom delavcev v smislu vključevanja sveta delavcev v notranje procese v osnovni fazi, ne pa zgolj formalnega izvajanja zakonskih dolžnosti. Uprava naj predloge in pobude SD resno preuči,  ne pa, da jih  vztrajno  in a priori zavrača - tudi tiste, ki nimajo  negativnih  finančnih posledic, nihovo sprejetje pa bi prineslo veliko pozitivnih učinkov za zadovoljstvo in delovno motivacijo zaposlenih in posledično za uspešnost podjetja.

VIII. Stanje na področju individualne (neposredne)  in finančne participacije zaposlenih
Z vidika uveljavljanja individualne (neposredne) participacije zaposlenih v smislu posredovanja vprašanj, predlogov in pobud ter pravice do odgovorov neposrednih vodij in drugih vodstvenih delavcev je to na papirju urejeno, v praksi pa žal ne funkcionira.  

S pojmom individualna (neposredna) participacija zaposlenih razumemo večjo ali manjšo možnost vključevanja zaposlenih kot posameznikov v sprejemanje odločitev na ravni svojega delovnega mesta in ožje organizacijske oziroma delovne enote. Gre torej za vprašanje možnosti vsakega delavca kot posameznika, da soodloča ali samostojno odloča o ciljih ter pogojih in načinu opravljanja svojega lastnega dela ter pri reševanju različne delovne problematike v ožji organizacijski skupini oziroma enoti. 

Gledano z organizacijskega vidika je pojem individualne oziroma neposredne participacije v bistvu sinonim za povečevanje »avtonomije posameznikov v delovnem procesu« (opolnomočenje zaposlenih, angl. empowerment), ki po ugotovitvah številnih raziskav s področja poslovnih ved izrazito pozitivno vpliva na večjo delovno motivacijo zaposlenih in jo zato danes skuša kadrovska stroka v praksi spodbujati na zelo različne načine. Poglejmo si nekaj najpomembnejših:

1) ustrezno oblikovanje, zlasti »širitev« in »bogatitev« dela in delegiranje pristojnosti odločanja po hierarhiji navzdol,  kar se v praksi v bistvu izvaja s tako ali drugače zasnovano sistemizacijo delovnih mest, pri sprejemanju oz. spreminjanju katere ima že po zakonu pomembne pristojnosti tudi svet delavcev;

2) uveljavljanje participativnih metod vodenja ljudi v poslovnem procesu (za razliko od avtoritarnih), torej participativnega odnosa nadrejenih do podrejenih sodelavcev;

3) razvijanja različnih t.i. participativnih skupin (timsko delo, krožki kvalitete, R & R skupine itd.); 
4) itd.

V širšem smislu pa v ta kontekst vsekakor sodi tudi razvijanje t.i. finančne participacije zaposlenih oz. udeležbe delavcev pri dobičku, ki je prav tako pomemben element tako individualne kot kolektivne organizacijske participacije zaposlenih v sodobnem podjetju in je v Hit d.d. urejen s pogodbo o udeležbi zaposlenih pri dobičku in določbo v podjetniški kolektivni pogodbi.

Ocena stanja po mnenju SD: delno zadovoljivo (finančna udeležba - zadovoljivo, individualna participacija - nezadovoljivo).
Predlog ukrepa: 
1. Nadzorni svet naj od uprave zahteva pripravo posebnega programa za spodbujanje razvoja individualne participacije v družbi ob upoštevanju priporočil sodobne organizacijske stroke (organizacijski ukrepi za povečevanje avtonomije in odgovornosti posameznikov pri delu, sistem organiziranega zbiranja pobud in predlogov zaposlenih, razvoj različnih oblik neposrednih komunikacij med vodstvom in zaposlenimi in dosledne obravnave najrazličnejših individualnih pobud posameznikov, itd.), posebna pozornost pa naj se nameni tudi specializiranemu usposabljanju srednjega in nižjega menedžmenta za participativno vodenje ljudi v poslovnem procesu.

2. Nadzorni svet naj priporoči upravi uvedbo rednih letnih ocenjevanj vodij (tudi s strani zaposlenih) kot podlage za sprejem ukrepov za izboljšanje vodenja na vseh ravneh v družbi, vodje pa posebej opozori, da so dolžni v predpisanih rokih podajati odgovore in vsebine prenašati na višji nivo
3. Nadzorni svet  naj od uprave pridobi zagotovilo, da ostanejo določbe o udeležbi zaposlenih pri dobičku v veljavi (tako pogodba kot določba v PKP), saj to lahko bistveno vpliva na motiviranost in delovno storilnost ter posledično pozitivne poslovne rezultate.  

IX. Ocena stanja na področju delovnega  zadovoljstva zaposlenih v družbi
V vseh podjetjih, ki stremijo k poslovni odličnosti, pristojni organi skrbno bdijo nad stanjem delovnega zadovoljstva zaposlenih, od katerega v končni posledici zavisi tudi njihova delovna motivacija in pripadnost podjetju. Višja ko je stopnja delovnega zadovoljstva zaposlenih (ta pa je odvisna od stopnje zadovoljenosti njihovih različnih materialnih, osebnostnih in societalnih potreb v sferi dela), višja je delovna motivacija in pripadnost zaposlenih družbi, s tem pa je višja tudi poslovna uspešnost podjetja oz. družbe. Iz teh razlogov se danes v večini podjetij izvajajo takšne in drugačne raziskave, s katerimi se neposredno ali vsaj posredno meri zadovoljstvo zaposlenih z različnimi vidiki dela in življenja v podjetju. Raziskave delovnega zadovoljstva, ki so se v podjetju redno  izvajale pred leti, so žal v zadnjem obdobju povsem zamrle, s čimer ne svet delavcev ne delodajalec nimata  povratne informacije in ne vzvoda za ugotavljanje dejanskega stanja ter predlogov za izboljšave. 

Dejstvo pa je, da je zadovoljstvo zaposlenih po oceni SD na najnižjem nivoju v zgodovini podjetja in to praktično na vseh področjih in ravneh. K temu so v precejšnji meri prispevali tudi posamezni ukrepi delodajalca (kot denimo ukinitev personalnih šankov, premeščanja brez upoštevanja pravil, neupoštevanju želja zaposlenih, neupoštevanje predlogov SD v zvezi s posameznimi postopki…), ki praktično  nimajo nobenih finančnih posledic za podjetje, zato pa ustvarjajo veliko nezadovoljstvo v kolektivu. 

Samo veliki stopnji profesionalnosti (v slogu »problemi pod preprogo, ko stoji gost nasproti«) in posledično kakovostnemu odnosu zaposlenih do gosta, gre pripisati, da se slabi notranji odnosi in nezadovoljstvo (zaenkrat še)  ne odražajo  na relaciji do gostov (po opravljeni anketi med gosti slednji na prvo mesto še vedno uvrščajo zadovoljstvo z zaposlenimi). 

Svet delavcev ima občutek, da delodajalca notranja klima v zadnjem času ne zanima preveč, oziroma ji posveča odločno premalo pozornosti, še posebej v tem težkem kriznem obdobju. 

Ocena stanja po mnenju SD: nezadovoljivo.
Predlog ukrepa: 
1. Nadzorni svet naj v skladu s svojo  nadzorno  in svetovalno/usmerjevalno funkcijo v odnosu do ožjega poslovodstva poudari pomembnost ukrepov na področju upravljanja s človeškimi viri kot enim najpomembnejših poslovnih dejavnikov. Še posebej naj uprava pretehta določene predloge, ki imajo veliko vlogo v zadovoljstvu zaposlenih in ne predstavljajo nikakršnih ali vsaj ne velikih finančnih obveznosti, ter jih kot take sprejme.  

2. Nadzorni svet naj priporoči upravi periodično izdelavo raziskav o delovnem zadovoljstvu zaposlenih, z rezultati in na tej podlagi sprejetimi ukrepi pa naj seznanja tudi nadzorni svet.
Datum: 14. januar 2011

                   Svet delavcev Hit d.d.

                                              predsednik

                                                                                                                          Denis Turk

V vednost:

- uprava družbe Hit d.d.,
- sindikati v podjetju,

- zaposleni,
- Združenje svetov delavcev Slovenije.

